KLASA: M-169/23

URBROJ: 711-02-01/06-2024-11

Zagreb, 28. veljače 2024.

 **OLEG BUTKOVIĆ**

 potpredsjednik Vlade Republike Hrvatske i ministar mora, prometa i infrastrukture

 **Predmet: mišljenje na zahtjev obveznika Olega Butkovića,**

 *-daje se*

Povjerenstvo za odlučivanje o sukobu interesa (dalje u tekstu: Povjerenstvo) dana 21. rujna 2023. pod brojem 711-U-7077-M-169/23-01-28 zaprimilo je zahtjev za davanjem mišljenja koji je podnio obveznik Oleg Butković, potpredsjednik Vlade Republike Hrvatske i ministar mora, prometa i infrastrukture.

U podnesenom zahtjevu obveznik navodi da je korisnik stana za službene potrebe koji se nalazi u Zagrebu te da predmetni stan koristi temeljem Ugovora o korištenju stana za službene potrebe koji je zaključio dana 03. siječnja 2017. sa tadašnjim Ministarstvom državne imovine putem Državnih nekretnina d.o.o. iz Zagreba. Nadalje navodi da za stan površine 66, 75 m² plaća ugovorenu naknadu u iznosu od 1.150,00 kn, odnosno 152,63 EUR-a, da se ugovorena naknada za korištenje stana sukladno članku 3. citiranog Ugovora uplaćuje do 15. u mjesecu na račun Državnih nekretnina d.o.o. obustavom od mjesečne plaće korisnika te da osim ugovorene naknade podmiruje i troškove električne energije, plina, telefona i interneta. Zaključno, postavlja upit je li kao obveznik podnošenja imovinske kartice u obvezi prijaviti ugovorenu naknadu za korištenje stana za službene potrebe kao obvezu.

Povjerenstvo je, nastavno na zaprimljeni zahtjev za davanje mišljenja, a u svrhu prikupljanja dodatnih podataka, dopisom broj 711-I-2020-M-169/23-02-24 od 29. rujna 2023. godine od Ministarstva mora, prometa i infrastrukture zatražilo da se očituje da li se obvezniku naprijed navedeni iznos najma za stan površine 66,75 m2 refundira iz državnog proračuna ili obveznik sam snosi dio naprijed navedenog iznosa za najam stana.

Ministarstvo mora, prometa i infrastrukture je odgovorilo na traženje Povjerenstva dopisom KLASA: 011-02/23-03/75, URBROJ: 530-01-23-3 od 05. listopada 2023. godine, u kojem je navedeno da ugovorenu naknadu za korištenje predmetnog stana obveznik Oleg Butković snosi sam, tj. da mu se ugovorena naknada ne refundira iz državnog proračuna. U prilogu dopisa dostavljen je Ugovor o korištenju stana za službene potrebe br. 104/2017 od 03. siječnja 2017. godine, dok je u prilogu dopisa KLASA: 011-02/23-03/75, URBROJ: 530-01-23-7 od 31. listopada 2023. godine, dostavljena Odluka Ministarstva državne imovine KLASA:371-01/16-02/11; URBROJ: 536-05-01-01/09-16-04 od 20. prosinca 2016. godine, o dodjeli stana za službene potrebe Olegu Butkoviću, potpredsjedniku vlade i ministru.

Također, Povjerenstvo je dana 10. listopada 2023. godine dopisom broj: 711-I-2131-M-169/23-05-24 zatražilo od obveznika Olega Butkovića da se dodatno očituje temeljem kojih kriterija mu je dodijeljen stan od 66,75 m², odnosno koristi li predmetni stan sam ili sa članovima obitelji, sukladno čl. 14. stavku 2. Uredbe o mjerilima i kriterijima dodjele na korištenje nekretnina za potrebe tijela državne uprave ili drugih tijela korisnika državnog proračuna te drugih osoba („Narodne novine“, broj 127/13., u daljnjem tekstu: Uredba) te temeljem kojeg propisa sam snosi ugovorenu naknadu u iznosu od 152, 63 EUR-a za korištenje predmetnog stana.

Obveznik Oleg Butković odgovorio je na traženje Povjerenstva dopisom od 31. listopada 2023. godine u kojem je naveo da je ugovor o korištenju stana za službene potrebe br. 104/2017 zaključio s Ministarstvom državne imovine, putem Državnih nekretnina d.o.o., temeljem Odluke Ministarstva državne imovine KLASA:371-01/16-02/11; URBROJ: 536-05-01-01/09-16-04 od 20. prosinca 2016. godine. Također, istaknuo je da su kriteriji za dodjelu stana bili određeni Uredbom, sukladno kojoj su ministri dužnosnici svrstani u I. skupinu te imaju pravo koristiti trosobni stan površine veće od 60 m². Nadalje, istaknuto je u zahtjevu da će uz obveznika u stanu povremeno boraviti njegova supruga i tada jedno, a u međuvremenu i dvoje djece. Zaključno je naveo da ugovorenu naknadu u iznosu od 152, 63 EUR-a za korištenje stana plaća temeljem točke 1. Odluke Povjerenstva Vlade za upravljanje imovinom Republike Hrvatske.

Nadalje, Povjerenstvo je i od Ministarstvo prostornog uređenja, graditeljstva i državne imovine, dana 04. prosinca 2023. godine zaprimilo očitovanje na svoj prethodni zahtjev za utvrđivanjem činjenica od 16. studenog 2023., u kojem je navedeno da je sukladno članku 13. Uredbe o mjerilima i kriterijima dodjele na korištenje nekretnina za potrebe tijela državne uprave ili drugih tijela korisnika državnog proračuna te drugih osoba sama činjenica da je dužnosnik svrstan u kategoriju dužnosnika I. skupine znači da dužnosnik ima pravo na korištenje stana veće kvadrature. Nadalje, istaknuto je da članak 14. stavak 1. Uredbe određuje da je početni kriterij za određivanje površine stana za službene potrebe na koji dužnosnik ima pravo za dužnosnika iz I. skupine koji u mjestu obavljanja dužnosti živi sam- trosoban stan ili stan površine veće od 60 m². Nadalje, navedeno je da iz odredbe članka 19. stavka 1. Uredbe ne proizlazi obveza Ministarstva utvrđivati je li osoba koja je u stanu s dužnosnikom prijavila prebivalište ili boravište na predmetnom stanu s obzirom da je ta obveza propisana Zakonom o prebivalištu („Narodne novine“, broj 144/12., 158/13. i 114/22.) te ulazi u nadležnost Ministarstva unutarnjih poslova. Zaključno, u odnosu na tumačenje odrede članka 15. Uredbe, navedeno je da je Ministarstvo tumačilo navedenu odredbu na način da se odredba odnosila na dužnosnika, odnosno njegovog bračnog ili izvanbračnog druga odnosno osobu s kojom dužnosnik živi u istospolnoj zajednici kao na najmoprimca. Zaključno, navedeno je da se radi o državnom dužnosniku iz I. skupine dužnosnika koji imaju pravo na trosoban stan ili stan površine veće od 60 m² te da su slijedom toga uzimani kriteriji iz članaka 13., 14., 15., i 19. Uredbe.

Nadalje, Povjerenstvo je zahtjevom od 07. prosinca 2023. godine od nadležnog Ministarstva u kojem obveznik obnaša dužnost zatražilo pojašnjenje vezano uz ugovorenu naknadu za korištenje stana na način da se pojasni zašto se obvezniku navedena naknada ne refundira s aspekta članka 21. Uredbe.

Ministarstvo je na navedeno traženje Povjerenstva dana 07. veljače 2024. godine odgovorilo da je stan koji je obvezniku Olegu Butkoviću dodijeljen na korištenje u vlasništvu Republike Hrvatske te da stoga za isti Ministarstvo mora, prometa i infrastrukture ne sklapa ugovor o najmu, već je Oleg Butković za stan u vlasništvu RH sklopio Ugovor o korištenju stana za službene potrebe br. 104/2017 putem Državnih nekretnina d.o.o. s Ministarstvom državne imovine. Nadalje, u odnosu na članak 21. navedeno je da se isti odnosi na slučaj kad Ministarstvo sukladno članku 19., članku 18. i članku 6. Uredbe uzima stan u najam za potrebe dužnosnika (sa tržišta nekretnina jer nema odgovarajućeg stana u vlasništvu države).

Međutim, navodi se da je u konkretnom slučaju dužnosniku na korištenje dodijeljen stan u vlasništvu Republike Hrvatske i da je ugovorena naknada za korištenje stana sukladno točki I. Odluke Povjerenstva Vlade Republike Hrvatske za upravljanje imovinom Republike Hrvatske (u daljnjem tekstu: Odluka), točnije za stan od oko 65m² naknada iznosi 1.150,00 kn (152,63 EUR-a). Zaključno je navedeno kako nigdje u Odluci, Uredbi, a ni u Zakonu o obvezama i pravima državnih dužnosnika nije određeno da će trošak za korištenje stana biti nadoknađen dužnosniku.

Povodom navedenog zahtjeva, Povjerenstvo na temelju članka 32. stavka 1. podstavka 3. Zakona o sprječavanju sukoba interesa („Narodne novine“, 143/21., u daljnjem tekstu: ZSSI) na 41. sjednici održanoj 28. veljače 2024., obvezniku daje mišljenje, kako slijedi.

Obzirom je u konkretnom slučaju riječ o specifičnoj vrsti obveze koja proizlazi iz službenih potreba obveznika u okviru obavljanja njegove dužnosti, Povjerenstvo je ispitalo sve činjenice vezane uz dodjelu navedene nekretnine kao stana za službene potrebe te svih prava i obveza koji za obveznika Olega Butkovića proizlaze temeljem korištenja takve nekretnine.

Povjerenstvo prvenstveno ističe da je prema dokumentaciji koja je dostavljena nesporno kako je prilikom dodjele stana na korištenje obvezniku Olegu Butkoviću provedena procedura i određena naknada sukladno Odluci Povjerenstva Vlade za upravljanje imovinom Republike Hrvatske od 12. listopada 2021. godine. Dakle, nesporno je da se u ovom slučaju radi o naknadi za korištenje stana za službene potrebe, koji je dužnosniku dodijeljen u okviru obnašanja dužnosti. Povjerenstvo također ističe kako u dosadašnjoj praksi naknadu za korištenje službenog stana nije utvrđivalo kao obvezu koji bi se navodila u imovinskoj kartici kao niti u Uputi Povjerenstva koja se odnosi na popunjavanje imovinskih kartica vezano za podatke o obvezama gdje nije posebno navedena naknada za korištenje stana za službene potrebe, kao obveze koja bi se morala unijeti u imovinsku karticu. U ovom konkretnom slučaju obveznik Oleg Butković koristi stan u državnom vlasništvu za obnašanje javne dužnosti, dakle sklopio je ugovor s tijelom javne vlasti, a ne fizičkom osobom kao vlasnikom nekretnine. Povjerenstvo je također u dopuni Smjernice o zabrani primitka dodatne naknade broj 711-I-518-R-34/22-02-17 od 12. travnja 2022. godine utvrdilo da obveznici, pored plaće koju primaju za obnašanje dužnosti, smiju između ostalog primiti naknade troškova smještaja u vezi sa radnim odnosom te isto ne predstavlja zabranjenu dodatnu naknadu.

Međutim, u ovom konkretnom slučaju, što se izričito vidi i iz zahtjeva za mišljenjem i dodatno zaprimljenih očitovanja, obveznik sam u cijelosti podmiruje naknadu za korištenje stana za službene potrebe, a člankom 11. stavkom 5. ZSSI-a između ostalog propisano je da podaci o stečenoj imovini obuhvaćaju podatke o dugovima, jamstvima i ostalim obvezama.

 Slijedom navedenog, posebno uzimajući u obzir činjenicu da obveznik sam podmiruje naknadu neovisno o tome što se radi o korištenju stana za službene potrebe, navedeno je dužan kao obvezu unijeti u imovinsku karticu. Međutim, Povjerenstvo ističe da obveznik neće snositi posljedice ukoliko naknadu nije naveo u prethodno podnesenim imovinskim karticama, s obzirom da se ovo pitanje po prvi put na zahtjev obveznika pojavilo pred Povjerenstvom, već je slijedom toga, obveznik to dužan učiniti „pro futuro“, odnosno prilikom popunjavanja prve sljedeće imovinske kartice nakon donošenja ovog mišljenja Povjerenstva.

Zaključno, ističe se da je s obzirom da se radi o obnašanju javne dužnosti, a uzimajući u obzir odredbu čl. 6. stavka 4. ZSSI-a kojom je propisano da građani imaju pravo biti upoznati s ponašanjem obveznika kao javne osobe, a koje je u vezi s obnašanjem njihove dužnosti, navedeno uputno učiniti i zbog transparentnosti.

Slijedom svega navedenog, Povjerenstvo je dalo mišljenje kako je navedeno.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Oleg Butković, elektroničkom dostavom
2. Objava na mrežnoj stranici Povjerenstva
3. Pismohrana